የአዲስ አበባ ካቢኔ በአጭር ጊዜ ተዘጋጅቶ የቀረበለት የመዋቅር ጥናት አፀደቀ
በምክትል ከንቲባ ታከለ ኡማ (ኢንጂነር) የሚመራው የአዲስ አበባ ከተማ አስተዳደር ካቢኔ፣ የፐብሊክ ሰርቪስና የሰው ሀብት ልማት ቢሮ በአጭር ጊዜ ውስጥ ጥናት አካሂዶ ያቀረበለትን የመዋቅር ለውጥ ጥናት አፀደቀ፡፡የቀረበው የመዋቅር ለውጥ ጥናት በአዲስ አበባ ከተማ አስተዳደር ሥር የነበሩ 114 መሥሪያ ቤቶችን ወደ 64 ዝቅ የሚያደርግ ሲሆን፣ ካቢኔው ሐሙስ ኅዳር 6 ቀን 2011 ዓ.ም. ተሰብስቦ ጥናቱን አፅድቋል፡፡ምክትል ከንቲባው፣ ‹‹የመዋቅሩን አደረጃጀት ካልፈተሽን በስተቀር የሌቦችን ዋሻዎች መናድ ያስቸግራል፡፡ በሌላ በኩልም የመንግሥትን ወጪ መቆጠብና ቀልጣፋ አገልግሎት መስጠት አስፈላጊም ብቻ ሳይሆን ግዴታም ነው፤›› ሲሉ፣ የመዋቅር ለውጡ የተደረገበትን ምክንያት አስረድተዋል፡፡በአዲሱ አደረጃጀት የታጠፈ የተግባር ሥራ ካለመኖሩም በተጨማሪ፣ ተመሳሳይ አደረጃጀትና መዋቅር ያላቸውን የማዋሀድና የተለጠጡ ተቋማትን የመሰብሰብ ሥራ በጥናቱ ተለይቶ መከናወኑ ተመልክቷል፡፡ የከተማው ፐብሊክ ሰርቪስና የሰው ሀብት ልማት ቢሮ ከአንድ ወር ባነሰ ጊዜ ውስጥ ያካሄደውን የመዋቅር ጥናት፣ ጥቅምት 27 ቀን 2011 ዓ.ም. ለውይይት ባቀረበበት ወቅት ከተሰብሳቢዎች ተግዳሮት ገጥሞት ነበር፡፡ በወቅቱ በተካሄደው ውይይት የቀረበው ተግዳሮት ማጠንጠኛ በፐብሊክ ሰርቪስና በሰው ሀብት ልማት ቢሮ የተዘጋጀው የመዋቅር ለውጥ ጥናት፣ በአጭር ጊዜ የተካሄደና በከተማው ውስጥ የነበሩ ችግሮችንና የመፍትሔ ሐሳቦችን የተረዳ አለመሆኑ ነው፡፡ቅሬታ አቅራቢዎቹ ይህ በአጭር ጊዜ የተካሄደ የመዋቅር ለውጥ በርካታ ውስብስብ ችግሮችን ይዞ የሚመጣ፣ የማዘጋጃ ቤት ሥራዎችን ከማቅለል ይልቅ የሚያከብድ ነው ብለው ነበር፡፡ቅሬታ አቅራቢዎቹ ለዚህ መፍትሔ ብለው ያቀረቡት ባለፉት ሦስት ዓመታት ጊዜ ተወስዶ፣ ከፍተኛ በጀት ተመድቦና የተለያዩ አገሮች ልምዶች ተወስደው የተዘጋጀው የመዋቅር ጥናት ተግባራዊ ሊሆን ይገባዋል የሚል ነው፡፡ ነገር ግን የቅሬታ አቅራቢዎቹ የመፍትሔ ሐሳብ ተቀባይነት ሳያገኝ ቀርቶ፣ በአጭር ጊዜ የተዘጋጀው አዲሱ ጥናት ተግባራዊ እንዲደረግ በካቢኔው ፀድቋል፡፡ የአዲስ አበባ ከተማ አስተዳደር በደንብ ቁጥር 59/2006 ዓ.ም. የከተማውን አደረጃጀት ለማስተካከል፣ የሰው ኃይል ምደባ መልክ እንዲያስይዝ የአደረጃጀትና የመዋቅር ጥናት ፕሮጀክት ጽሕፈት ቤት አቋቁሟል፡፡ በፕሮጀክት ጽሕፈት ቤቱ የተዘጋጀው የመዋቅር ለውጥ በፖለቲከኞችና በባለሙያዎች የሚከናወን ሥራ ይለያያል፡፡ ጥናቱ አንድ ከንቲባና አምስት ምክትል ከንቲባዎች እንዲኖሩት፣ ከንቲባዎቹ ደግሞ የካቢኔ አባላት ሆነው የፖለቲካ ሥራ እንዲሠሩ፣ በአንፃሩ ደግሞ ቢሮዎች፣ ኤጀንሲዎች፣ ባለሥልጣን መሥሪያ ቤቶችና የመሳሰሉት ተቋማት በባለሙያዎች እንዲመሩ የውሳኔ ሐሳብ አቅርቦ ነበር፡፡   